Svend Erik Hovmand (V), 1998-11-27:
Jeg vil gerne sige tak for en meget positiv modtagelse.
Jeg vil sige, at jeg synes, det er overordentlig glædeligt, at der har været så positiv en modtagelse fra stort set alle partier ud over Socialdemokratiet af hovedideen i det her.
Men det er klart, at der jo også er nogle indvendinger, og jeg tænker eksempelvis på SF, som sagde: Jamen det her med en negativattest, altså den anden del af forslaget, det er vi lidt betænkelige ved.
Jo, det kan man selvfølgelig altid være.
Hvis nu SF's ordfører ville have ulejlighed med at lige lytte efter et øjeblik, vil jeg bare sige, at jeg forstår godt, at der kan være en bekymring omkring det med et negativattestsystem, men vi kender det faktisk allerede i dag. Når man lægger regionplanerne i kommunerne og amterne, har man altså det system, og statslige myndigheder kan så gøre indsigelser inden for en vis frist, og hvis ikke de har gjort det, bliver det sådan, som planen foreskriver.
Man kender det også fra nogle andre områder.
Men o.k., lad os dog se på det.
Det, der er afgørende for mig, er at konstatere, at der altså er tilslutning her i Tinget til det overordnede princip, og det er jeg glad for.
Jeg vil sige, at vi har brug for en moderne, en effektiv, en målrettet, en dynamisk offentlig sektor.
Jeg har nævnt nogle eksempler fra forskellige ministerier, og jeg vil også godt nævne et eksempel fra skatteområdet.
Jeg tror, at de danske skattemyndigheder vil kunne lære en hel del af det engelske skattevæsen, når det gælder om god service over for borgerne.
Det engelske skattevæsen er nemlig meget brugerorienteret.
F.eks. fastlagde man sidste år det mål, at tre ud af fire skriftlige henvendelser skal være besvaret inden for 28 dage, og i de tilfælde, hvor det ikke har været muligt, får borgerne besked om, hvorfor det tager længere tid, og hvornår et endeligt svar kan forventes.
Det svarer jo meget til det cirkulære, som vi har i Danmark, men det interessante er, at det engelske skattevæsen nu har meddelt, selv om det kun lige kunne opfylde sin egen målsætning for i år, at næste års målsætning altså er væsentlig højere på en række områder.
Det engelske system er altså sådan indrettet, at det hvert eneste år overvejer, om det ikke kan begrænse sin egen sagsbehandlingstid lidt mere. Det er også et svar til den radikale fru Elisabeth Arnold, som jeg fornemmede i virkeligheden var meget positiv over for det her forslag.
Jeg er helt med på, og det har vi også tidligere talt om, at det er vigtigt at få den der ædle kappestrid mellem kommunerne indbyrdes og mellem forvaltningerne indbyrdes.
Forslaget går lige præcis ud på at sikre, at kommunerne offentliggør, hvor lang sagsbehandlingstiden er for en byggetilladelse, hvor lang sagsbehandlingstiden er for ditten og datten, sådan at man har mulighed for at sammenligne kommunerne. Jeg synes, det er helt fint at præmiere dem, som opnår
Det er den der dynamik, vi skal have ind i den offentlige sektor, og jeg fornemmer på de udtalelser, fru Elisabeth Arnold er kommet med,
at vi faktisk slet ikke er uenige, når det drejer sig om dette overordnede princip. Alt i alt vil jeg godt sige tak for en særdeles positiv modtagelse af dette forslag.
Jeg er lidt ked af de der lidt sure opstød, hvis man kan bruge det udtryk, fra ministeren og undskylder, at jeg kom til at gå ministeren lidt for nær.
Jeg synes bare, det var nærliggende at bruge et eksempel, som vi alle sammen kendte.
Men lad det nu ikke skille os ad.
Jeg håber til gengæld, at ministeren vil være mere positiv under udvalgsbehandlingen, sådan at vi alle sammen kan være fælles om det her forslag.